次韻和鄧德夫再和書懷别用三十韻
作者：韋驤
朝代：宋

paragraphs: 飛文侔羽檄，執議有金科。
于役同之贛，夫君僅自鄱。
相逢多所樂，末禮去其苛。
魚詠蒸然罩，材忻茂者莪。
窮姦摧狡穴，辨枉愈綿痾。
日食餚幾變，宵憂寐欲吪。
恤冤防夏旱，驅害逐春儺。
覈實當由已，指蹤奚自他。
囚衣應足蝨，吏案已勝駝。
居似蛇存蟄，歸如繭化蛾。
險途須屢叱，行旅勿輕呵。
白雪風中絮，青錢水上荷。
佳辰憐爽曠，秀句好彫瑳。
束卷儒風舊，嚴裝武貎番。
分岐茲泮渙，迴首則猗那。
蟻酒慵爲酌，藜羮糝不鹺。
輕遺逸士帽，倒踏謫仙靴。
恍忽東西驛，躊躇上下波。
嚶鳴忻得侣，妖艷况方瘥。
引脰鄰于鶴，離腸迥若沱。
版徒猶相武，筆吏解封酇。
易失時兼勢，難淹軸與薖。
莘耕方釋耒，磻釣亦收蓑。
勉力攀翔鳳，何心躍遁騾。
養軀宜氣適，乘興且顔酡。
淡泊延詩伯，伊優遠舞娥。
加功草封岱，著意弔沉羅。
即是金扉對，無辭墨綬拖。
仳違臨晚蘀，聲問約新禾。
何日瞻天馭，同聽白玉珂。